정조 21년
丁巳六月二十日卯時上御熙政堂藥房入診大臣備局堂上引見入侍時藥房提調沈煥之副提調李翼晉行左承旨洪仁浩記事官金履永假注書尹命烈事變假注書宋應圭記注官金良倜記事官吳泰曾檢校直閣金勉柱右議政李秉模行上護軍金文淳金持默行禮曹判書閔鍾顯刑曹判書趙尙鎭行護軍徐有大行都承旨趙鎭寬行護軍李漢豐行右承旨李益運校理朴吉源醫官金孝儉金光國李周憲朴春源李惟鑑玄必采吳仁豐以次進伏訖秉模曰日氣蒸熱聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣煥之曰醫官待令入診何如上曰置之可也命書榻敎曰王大妃殿進御加味順氣散依前方自今日一貼式限三貼煎入上曰次對爲之開城留守上來乎秉模曰纔已上來懸病不進矣秉模曰今日次對備堂懸頉者多衆所共知實病實故外竝推考卽令政院牌招何如上曰依爲之出擧條上曰臺諫何不入來乎催促可也應圭承命出傳與掌令朴崙壽偕入進伏行工曹判書金華鎭戶曹判書李時秀行護軍李書九追入進伏上曰有司堂上除實病情勢外無可以行公者副提調坐罷蒙敍所宜還差而其人地處履歷實合是任非但予意爲然故相曾有所薦似故也但年紀太少且不欲擔着事務有難强其所不能矣卿意則何如秉模曰南公轍年雖少而於事務上足可謂諳練至於吏文亦頗曉解旣敍之後還差似不可已矣上曰其所以不肯擔着者非徒不欲與大臣相關也亦緣其氣短之致予則曰不必强之矣其父奉朝賀晩年僅獲一番差下故其子之早年是任雖謂之食報可也而至於廟務擔着終難强責矣大抵有司之任不止爲簿書期會等事而已十數年來便作廟堂之主人凡於筵奏之導達草記之替行其權反重於大臣其流之弊挽近愈可見也在昔先朝辛巳年洪奉朝賀爲有司之時十餘員大臣無一安於朝著有司之專行廟謨辛巳年乃是初有之擧也有司堂上例必求其門地資歷之俱備者而以今備堂中豈無其人乎如都承旨及李書九豈不可合於是任乎知申是誰之子也今始晉用亦云晩矣但其從宦不久故疎於格例至有日前之做錯矣御題之規承旨與文任進去承旨起座則便歸撤場雖有下僚之錯報豈可徑先入來乎御題體重必由正門出入而今乃不由當入之弘化門乃反由敦化門入來又由弘化門出去一從僚言不知事體之屑越其豈成說乎蓋緣院規之生疎而聖人尙亦入太廟每事問則問斯行之寧有此誤然所謂僚官卽年久承旨洪仁浩而其所誤錯節節駭妄此亦近來爲承宣者專昧繩檢惟意放倒之致豈獨洪仁浩一人乎向來洪致榮疏之只擧籌坐不及政院予甚訝之矣秉模曰試士體重御題事面尤爲自別而如是做錯誠爲駭然矣上曰伊時以慶辰故不爲處分爲敎而此雖似少事所關則非細矣秉模曰有司堂上無可行公者而旣有左相臣不敢議到然廟堂事可悶矣上曰然矣秉模曰古則備堂差除可知其難愼前副提調之高祖故判書臣南龍翼見差備堂臣之高祖故相臣李端夏貽書曰令旣闊於事務不宜行公於備堂云至令傳爲美談矣今則門閥履歷文學兼備然後方議有司之任所以尤難其人矣上曰漢帝之言與我共理其惟良二千石乎此實爲民之意也予於民事一心憧憧而廟堂承佐之地其所自下彌綸之責惟是有司堂上也必欲得其人豈惟良二千石乎予則曰有司之擇人殆甚於銓長矣銓長近日政事甚礙眼矣扶安倅末望曹喜有屢以兼史登筵雖不可以貌取決知難任於百里而無難擬入豈成說乎吏判政事之才終不免如此之患矣顧今世道廟務一委於卿卿則惟當一從已見信心做去而已中庸三德知也仁也固不可闕一而其所以行之者惟在於勇予所加勉於卿亶在於是矣秉模曰聖敎及此臣何敢堪承而才不借於異代特患不能知而用之矣上曰前吏議疏卿其見之乎秉模曰果見之而便同自劃者然矣上曰今吏議則似當行公矣秉模曰一代之才足了一代之事臣則以爲鑑識不明終有遺珠之歎矣上曰卿言然矣非但人才之不古若甚至於籌郞之多不擇人籌吏之全無解事無非廟堂之責也此後則備郞必須極擇可也秉模曰實職兼差非不好矣而惟恐其實職之見失全不留意於司務果可悶矣臣意則武參下中擇其有地處者限作宰仍帶久任則似或有勝矣上曰此亦好矣如禁將之孫豈非有地處者乎秉模曰俄伏承爲民憧憧之聖敎此事雖涉屑越敢此仰達矣萬頃縣令李魯在有除朝辭之命而以病不得赴任云矣上曰果是實病乎秉模曰雖稱有病而其實則以其遭故之代故不得赴任云其在孝理之政恐不當强迫而旣是除朝辭之守令故銓曹與本道不得仰徹云矣上命書榻敎曰萬頃縣令李魯在道內及他道守令中相換仍令除朝辭赴任秉模曰此廣州留守徐有隣狀啓也以爲守禦營出鎭之後左右部牙兵及親牙兵將官始以廣州居生有履歷武弁差出事成節目更以有墳山京居人差出之意筵稟蒙允而顧今武弁中隨其履歷各當其任者絶罕竊念禁御兩營把摠之守令兼帶實宜倣用且臣營謄錄中二去甲戌兼把摠之以橫城縣監差下者自有已例此後則就各其牙兵所在邑中隨其職秩高下而差出從附近團束兼管擧行似合事宜部牙兵別將二員以驪州牧使利川府使差定親牙兵把摠三員以永平縣令原州判官陽智縣監差定事請令廟堂稟旨分付矣旣有該府已例禁御兩營兼把摠之法亦可倣用恐無大端掣礙於軍制依狀請施行之意分付何如上曰牙兵云者卽牙中親兵也旣與正軍判異禁御兼把摠之例非所可論名以牙兵則勿拘多少但當直屬於大將而各以百許人內外作隊或作哨差出將或哨官領率則軍制整齊謬習可去以此分付可也出擧條秉模曰此東萊府使鄭尙愚狀啓也以爲倭西館東大廳東行廊八十五間重修之役今始畢役而倭情巧詐如有此等工役則爲其役價之增益專事拖過無意了畢而監董譯官金徽重朴致儉等盡心擧行趁期訖役在前倭館監董之後有任譯輩酬勞之已例請令廟堂稟處矣倭館修改後監董譯官例有賞典依已例堂上譯官金徽重加資堂下譯官朴致儉令本院高品付祿何如上曰依爲之出擧條秉模曰頃以羅里鋪仍舊制設倉于臨陂事筵稟行會矣卽見全羅前監司徐鼎修所報則枚擧濟州前牧使柳師模牒呈以爲鋪倉利害專係於島産發賣之便否而七山上下貴賤判異故當初本倉之必設於海路最遠之臨陂竝屬湖西九邑轉販於兩湖者創始本意固已周密特以島人涉險之難移倉於羅州涼藿買賣比臨陂爲難而島中民情必皆稱便於臨陂不願於羅州今以島陸物議參諸擧行便否倉所之復設臨陂不害爲兩便之道云今若復設臨陂則當依元節目申復科條兩湖屬邑及換貿節次竝令仍舊擧行而臨陂縣庫舍移倉後仍爲毁撤修補公廨今無見存營建物力他無出處其所拮据之道惟在於涼藿發賣時從便取剩而倉廒旣未得設置則涼藿勢不得不姑令輸納於濟民倉爲辭矣臨陂則有一小利而大不便者三涼藿區處之道稍勝下道此所謂小利而經過七山也海路絶遠也旣毁之倉舍難於改建也此其三不便也羅州則有小不便者一而所便者三涼藿之價比臨陂稍賤此所謂小不便而海路至近也倉廒堅實也雄牧典守勝於小縣也此其所便者三爲彼一小利捨此三便遽議銷刻之政恐非得計姑爲仍置於羅州依節目擧行爲宜而第念沿民切苦之弊專在於倉無素儲逐邑發運若以前頭涼藿換貿之穀及其他某樣穀假令限數萬餘石積峙仍行二留一分之法則庶免臨時分劃之弊亦無還多病民之慮更令道臣講究便否具意見論理狀聞後稟處何如上曰依爲之出擧條秉模曰儲養用人之道嚮有所仰奏而近來位著乏人行副護軍韓用龜地處資歷俱合晉用亞卿陞擢何如上曰依爲之出擧條命書傳敎曰因亞卿陞擢韓用龜事思之自在宮僚多資顧問欲待近日校書印出陞品矣旣出言端前承旨韓晩裕亦爲陞擢上曰今因陞擢事言端旣出而知申之尙今沈屈甚可惜也如此之人隨卽陞用亦是廟堂之責也秉模曰嶺南及西北褒貶啓本頃有還下送之命飭敎甚嚴到今爲道臣者豈敢不淬礪惕念乎生民休戚係於守令而銓曹則差除不善道臣則殿最不明安得不害及吾民乎繡衣差遣多在飢歲而臣則常以爲樂歲民情之當察殆有甚於荒年按廉之命由於造化雖不敢自下仰請而伏望留意焉上曰好矣秉模曰前以戰兵船用於漕運事關問統制使而條列嚴飭使之逐條狀聞矣今見統制使尹得逵報狀則始言不便今稱必用又無別白之辭矣上曰使之更問非欲使之一反前見也戰船之試於漕轉則非徒爲漕穀之資蓋欲寓詰戎之政則豈可以全沒主見曰可曰否乎更爲詳問待報來更稟可也秉模曰故右相尹蓍東在時適得海西信川郡蘆田無稅之地已於昨年送人打量定稅屬之政府而此等事必經筵稟然後始爲施行自是定式故相雖未及仰奏不可不陳其事狀故敢此仰達矣上曰依此爲之可也鍾顯曰見今科期不遠事目當爲修正入啓而大典通編禁令條件一一謄出頒示京外多士皆知懸法之意恐合事宜矣上曰筵退後以擧條書入可也秉模曰科規之每式申嚴果不無功效矣今若更飭則臣則以爲當有令行禁止之效矣上曰其豈易乎事不治其本而齊其末則未見其有實效然亦不可以因此而一任紊乖此亦在於廟堂及該曹修明之如何耳時秀曰昨冬因下敎行乞老人嘉善李東秀自賑廳買家買奴月給糧資使之安頓矣追後詳聞則東秀以內班院庫直前後效勞甚多庚辰溫幸時亦爲陪從云京外溫幸陪從人皆蒙特恩宜有一體加資之典故敢此仰達矣上曰依爲之出擧條上曰此事若不偶然豈但溫幸陪從而已丙子樂善堂失火時效勞者爲二人而此其一也因其行乞流離無以推尋矣前冬因凍餒之摘奸聞其年老無依之甚使惠廳姑留饋護矣晩後始知其人之曾經宮隷者自陳其事歷歷無遺此等處可見天理昭著無德不報矣時秀曰前忠淸監司林濟遠以列邑溫幸陪從遺漏人追成冊上送矣其中兵營裨將二人八十以上四人已例皆爲加資而兵營裨將一人今春上言已爲加資其餘五人宜有一體加資之典七十以上二十人各米二斗大口代米一斗六十五以上三十一人各米二斗自本道頒給已例卽然今亦依此擧行之意分付該曹及該道道臣何如上曰依爲之出擧條上敎時秀曰卿之病勢近則何如外面見之猶未可謂快差矣時秀曰狗馬賤疾比前少減而尙有餘症矣上曰戶判久欲體諒矣非徒其病之妨務戶兵兩曹之一時竝叨雖不敢言私想有所悶然者矣仍命書傳敎曰見其周旋可知其尙未蘇完豈無體諒之道乎戶曹判書李時秀許遞其代前望單子入之待下批牌招察任又命書榻敎曰有司堂上李秉鼎情勢姑難强李時秀所帶緊務旣多病亦姑未差云有司之任竝減下上曰戶判之代予已得之矣工判年雖及耆精力無減且是宿硏予則以爲戶判之代無踰於此矣仍命入戶判前望單子以金華鎭落點崙壽曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十人之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律上曰不允崙壽曰新除授行大司憲宋煥箕時在忠淸道懷德地掌令洪彦燮時在京畿積城地請竝斯速乘馹上來事下諭上曰依啓出擧條仁浩曰次對時行公臺諫不待請牌循例詣臺之意纔有飭敎而今日賓對諫院諸臺屢度催促終不進參事甚未安竝推考何如上曰依爲之出擧條仁浩曰壯勇提調李時秀時無職名令該曹口傳付軍職何如上曰依爲之出擧條命退諸臣以次退出